Talle groot webwerwe geraak deur onderbreking | Maroela Media
Die webwerwe van verskeie groot maatskappye, waaronder Barclays, HSBC, British Airways en Airbnb, was Donderdag tydelik nie aanlyn nie nadat 'n sagteware-opgradering 'n fout by die wolkdiensverskaffer Akamai veroorsaak het.
"Die opdatering van 'n sagteware-konfigurasie het 'n fout in die DNS (domeinnaamstelsel), wat webblaaiers na webwerwe stuur, veroorsaak," het Akamai in 'n plasing gesê.
"Dit het 'n ontwrigting veroorsaak wat die beskikbaarheid van sommige kliënte se webwerwe geraak het."
Want to know who use Akamai? Just wait until it goes down pic.twitter.com/tOHxXaXmMD
— Howie (@howieweiner) July 22, 2021
Akamai het om verskoning gevra vir die onderbreking en sê die opskorting van die sagtewareopgradering het die probleem opgelos.
Die ontwrigting het onder meer banke en lugrederye lamgelê en kom boonop net enkele weke nadat Akamai ook betrokke was by 'n groot aanlyn onderbreking wat in talle wêrelddele ondervind is.
Akamai het destyds gesê sowat 500 van sy kliënte was vlugtig van lyn af weens 'n probleem met een van sy aanlyn sekuriteitsprodukte.
Die voorval het die aandag geplaas op die bestendigheid van ekonomies belangrike aanlyn platforms en die sleutelrol wat 'n handvol betreklik onbekende inhoudbedienernetwerke speel om die web wêreldwyd aan die gang te hou.
In Junie is sekere Amerikaanse mediamaatskappye, regeringswebwerwe, ook dié van die Withuis, The New York Times, Reddit en Amazon tydelik geraak weens 'n probleem by die wolkdiensverskaffer Fastly.